Casti

Casti (uffizialmain: Tiefencastel) è ina fracziun da la vischnanca da Alvra  en il chantun Grischun en la Svizra.

Il 1. da schaner 2015 è ella vegnida fusiunada cun las anteriuras vischnancas da Alvagni, Alvaschagn, Brinzauls , Mon , Stierva e Surava a la nova vischnanca da Alvra (tud. Albula)..


 Vopna 
Descripziun: In argient (alv) sut in ansertgel blau sa chatta in chastè cun dus turs ed in portal. Cul chastè medieval che sa chattava a ses temp sil mut-baselgia Suloms odiern explitga la vopna il num da la vischnanca. Il ansertgel blau suravi signifitga la confluenza da l'Alvra (dretg) e da la Gelgia (sanester). Las colurs correspundan a las colurs dals baruns da Vaz.

 Geografia 
Casti è situà en ina foppa ordador la Val Alvra nua che las vias vers Surses e vers la Val Alvra davains sa spartan. La vischnanca sa chatta sin in'autezza dad 851 m.s.m. (Hotel Alvra). Il punct il pli bass dal territori communal è sper la riva dal Lai da Niselas sen 825 m.s.m., il punct il pli aut sa chatta radund 200 meters al nordvest dal Piz Mitgel sin 3'100 m.s.m. A Casti conflueschan l'Alvra e la Gelgia.

Tenor la statistica cantunala or da l'onn 1997 sa cumpona il territori communal or da 302 hectaras (20%) surfatscha agricola, 736 hectaras (50%) guaud, 46 hectaras (3%) surfatscha abitada e 401 hectaras (27%) surfatscha betg productiva. La surfatscha agricola sa lascha parter si en 116 hectaras prads ed ers e 186 hectaras pastgiras ed alps.

La lingia Cuira-San Murezzan da la Viafier Retica passa a Casti.

Casti ha diesch vischnancas vischinantas, numnadamain: Alvaschagn, Stierva, Mon, Riom-Parsonz, Cunter, Savognin, Filisur, Alvagni, Surava e Brinzauls.

 Populaziun 
 Linguas 
Uriundamain era Casti ina vischnanca dal tuttafatg rumantscha. L'onn 1880 faschaivan ils rumantschs or 89% da la populaziun, l'onn 1910 80%. En il fratemp è il dumber sa sminuì ferm. L'onn 1970 discurrivan be anc 53% da la populaziun rumantsch. Oz èn schibain il tudestg sco era il rumantsch linguas uffizials. Discurrì vegn il idiom surmiran.

 Linguas a Casti Lingua  Dumbraziun 1980  Dumbraziun 1990  Dumbraziun 2000 Abitants  Part  Abitants  Part  Abitants PartTudestg  138  49.8%  113  47.3%  134  58.3%Rumantsch  124  44.8%  102  42.7%  87  37.8%Talian  9  3.3%  9  3.8%  3  1.3%total  277  100.0%  239  100.0%  230  100.0%

 Confessiun 
80% da la populaziun è da confessiun catolic-romana e 13% da confessiun evagelic refurmada (dumbraziun 2000). 86% dals abitants èn burgais svizzers (December 2005).

 Colliaziuns 


 Pagina uffiziala da la vischnanca (en rumantsch).

Category:Lieu en il chantun Grischun
Categoria:Alvra
Category:Anteriuras vischnancas svizras
Category:Val d'Alvra